Boek: Versamelde dramas – NP van Wyk Louw | Maroela Media
Vir die eerste keer word NP van Wyk Louw se dramas, hoorspele en 'n libretto in 'n versamelbundel uitgegee. Deborah Steinmair en Kristèl de Weerd is die samestellers van dié bundel, Versamelde dramas – NP van Wyk Louw.
In die voorwoord skryf prof. Chris van der Merwe: "Met die herlees van Van Wyk Louw se oeuvre het dit my opgeval hoe dikwels sy tekste in gesprek met mekaar is. Soortgelyke temas word herhaaldelik uitgebeeld, die tekste sluit by mekaar aan, komplementeer én weerspreek mekaar soms. Dikwels kom die temas wat Louw in sy essays bespreek het of in sy poësie tot uiting gebring het, ook in die karakterisering en die intriges van die dramas na vore. Dit is opmerklik dat die denke van Louw nooit stagneer nie en dat daar steeds tekens van 'n voortgaande worsteling en vernuwing is. Die indiwiduele dramas, in die groter konteks van sy oeuvre gelees, laat 'n fassinerende skrywerspersoonlikheid na vore kom."
Nicolaas Petrus van Wyk Louw (1906–1970) word as een van Suid-Afrika se grootste skrywers beskou. Hy was 'n letterkundige en professor aan die Gemeentelike Universiteit in Amsterdam en die Universiteit van die Witwatersrand. Hy was 'n Afrikaanse filosoof, digter, dramaturg en skrywer en die enigste persoon wat die Hertzogprys in drie genres gewen het, naamlik digkuns, drama en kritiese prosa.
Van der Merwe sê verder oor Louw: "Dit is waar dat hy hom tot die Afrikanernasionalisme verbind het. 'n Mens moet dit plaas binne die konteks van die tyd toe Afrikaners geworstel het met die ekonomiese en psigologiese gevolge van die Anglo-Boereoorlog. Daar was die wesentlike moontlikheid dat die Afrikaner se taal en kulturele erfenis deur die magtige Engelse taal en kultuur vernietig kon word. Vanuit hierdie agtergrond moet sy verbintenis tot die Afrikanernasionalisme verstaan word."